ไฟแนนเชียลไดเจสต์
วินเทคฯ เพิ่มทุน 144 ล้านหุ้น
25 ธ.ค. 2555

วินเทคฯ เพิ่มทุน 144 ล้านหุ้น
คณะกรรมการบริษัท วินเทจ วิศวกรรม (VTE) มีมติอนุมัติให้ลดทุนจดทะเบียนจาก 220 ล้านบาท เป็น 173 ล้านบาท โดยยกเลิกหุ้นสามัญที่ยังไม่ได้จำหน่ายจำนวน 46.30 ล้านหุ้น มูลค่าที่ตราไว้หุ้นละ 1 บาท และหลังจากนั้นให้เพิ่มทุนใหม่ 318.55 ล้านบาท โดยออกหุ้นสามัญจำนวน 144.85 ล้านหุ้น มูลค่าที่ตราไว้หุ้นละ 1 บาท รวม 144.85 ล้านบาท 
สำหรับหุ้นเพิ่มทุนจะเสนอขายผู้ถือหุ้นเดิม 86.85 ล้านหุ้น ในสัดส่วน 2 หุ้นเดิมต่อ 1 หุ้นใหม่ ราคาหุ้นละ 3.5 บาท กำหนดจองซื้อและชำระค่าหุ้นในวันที่ 15 เม.ย. 2556 ปิดสมุดทะเบียนเพื่อสิทธิในการจองซื้อหุ้นในวันที่ 18 มี.ค. 2555 ส่วนหุ้นสามัญจำนวน 58 ล้านหุ้น เสนอขายให้แก่บุคคลในวงจำกัด ราคาหุ้นละ 5.55 บาท โดยจะกำหนดวันในภายหลัง 
สำหรับเงินที่ได้จากการขายหุ้นบริษัทจะนำไปชำระเป็นค่าซื้อหุ้นของ PT Sunhub Mining International และใช้เป็นทุนหมุนเวียนและสำรองสำหรับโครงการในอนาคต
ANAN กลืน ADO
บริษัท อนันดา ดีเวลลอปเม้นท์ (ANAN) แจ้งว่าได้เข้าซื้อหุ้นที่เหลือจำนวน 48.3% ในธุรกิจที่อยู่อาศัยแนวราบ “ADO” จากพันธมิตรผู้ร่วมทุน TMW Ananda GmbH กองทุนอสังหาริมทรัพย์ที่บริหารโดย Pramerica Real Estate Investors ตามที่ได้เปิดเผยไว้ก่อนหน้านี้ในหนังสือชี้ชวนของบริษัทเมื่อวันที่ 27 พ.ย. 2555
สามารถฯ เซ็นสัญญาวางระบบ 417 ล.
บริษัท สามารถเทลคอม (SAMTEL) ได้ลงนามสัญญาจ้างจัดทำระบบโครงข่าย Digital Trunked Radio System (DTRS) จำนวน 1 ระบบ กับบริษัท กสท โทรคมนาคม เมื่อวันที่ 21 ธ.ค. 2555 มูลค่าโครงการ 417.96 ล้านบาท โดยจะส่งมอบงานทั้งหมดพร้อมติดตั้งภายใน 240 วัน และมีเงื่อนไขชำระเงิน 4 งวด
ARROW ไตรมาส 3 กำไร 28 ล้าน
บริษัท แอร์โรว์ ซินดิเคท (ARROW) กำไรสุทธิไตรมาส 3 สิ้นสุดวันที่ 30 ก.ย. 2555 จำนวน 28.86 ล้านบาท กำไรต่อหุ้น 0.21 บาท เพิ่มขึ้นจากช่วงเดียวกันของปีก่อนกำไรสุทธิ 14.63 ล้านบาท กำไรต่อหุ้น 0.11 บาท
ขณะที่ 9 เดือนแรกมีกำไรสุทธิ 74.30 ล้านบาท กำไรต่อหุ้น 0.53 บาท เพิ่มขึ้นจากช่วงเดียวกันของปีก่อนซึ่งมีกำไรสุทธิ 41.76 ล้านบาท กำไรต่อหุ้น 0.32 บาท
ไอทีซิตี้แจงเพลิงไหม้สาขาบางแค
บริษัท ไอที ซิตี้ (IT) แจ้งว่า เพลิงไหม้ศูนย์การค้าไอที แกรนด์ บางแค เมื่อคืนวันที่ 21 ธ.ค.ที่ผ่านมา ซึ่งบริษัทมีสาขาตั้งอยู่ที่ชั้น 3 นั้น ทรัพย์สินของบริษัทไม่ได้ถูกไฟไหม้ แต่ได้รับความเสียหายอย่างหนักจากน้ำที่ใช้ฉีดดับเพลิง โดยบริษัทมีประกันความเสียหายกับบริษัท กรุงเทพประกันภัย ซึ่งครอบคลุมความเสียหายที่เกิดขึ้นทั้งหมด ขณะเดียวกันสาขานี้ต้องถูกปิดโดยไม่มีกำหนด ซึ่งยอดขายของสาขานี้คิดเป็นเพียงประมาณ 1% ของยอดขายรวมของบริษัท